 भारत दे संविधान दी प्रस्तावना इस गल्लै गी प्रगट करदी ऐ जे देश संपूर्ण प्रभुत्व संपन्न समाजिक धार्मक लोकतांत्रिक गणतंत्र होऐ पर सुतैंतरता दे बाद दा भारतीय इतहास इस गल्लै गी प्रगट करदा ऐ जे दुनिया दे सभने शा बड्डे लोकतांत्रिक देशै इच शासक ते जनता सुतैंतरता संघर्ष पास्सेआ हासल इस उद्देश्य गी पूरा नेईं करी पा दे न।  देशै दी प्रभुत्ता इक नेईं बलके बक्ख-बक्ख चाल्ली दे समझौतें इच बंडोई दी ऐ खास करियै बदेशी ते आर्थक नीतियें दे मामलें इच।  जियां के इकमात्तर सूपर पावर अमरीका इस संदर्भ इच इक्कला खढारी ऐ ते देशै दी आर्थक प्रभुत्ता ओह्‌दे पास्सेआ संचालित विश्व बैंक, मल्टीनेशनल ते बाकी अदारें दे जरियै कन्नै ओह्‌दे कच्छ गिरवी पेदी ऐ।  समाजवाद दे उद्देश्य गी तथाकथत ‘लिबरेलाइजेशन’ ते ‘मारकेट इकानमी’ दे नांऽ उप्पर त्यागेआ जा करदा ऐ जेह्‌दे कन्नै अमीर ते गरीब बछकार फासले बधे न।  भारत इच अल्पसंख्के उप्पर आए ध्याड़े हमलें दे खतरे कन्नै, सांप्रदायिक दंगे, दलितें ते समाज दे होर कमजोर वर्गें गी नशाना बनाने कन्नै देशै दी धर्मनिरपेक्ष छवि खराब होई ऐ।  हर गुजरदे ध्याड़े कन्नै सांप्रदायिक ते कट्टरपंथी ताकतें दा ग्राफ बधेआ ऐ ते आरएसएस संचालित भगवा ब्रिगेड ने ना छड़ी देशै दी धर्मनिरपेक्ष रूपी नींऽ गी ल्हाया ऐ बलके देशै दी इकजुट्टता ते अखंडता गी बी खतरा पैदा करी दित्ता ऐ।  जातीय विवाद ते मौकापरस्तें राजनीति थमां युक्त राश्ट्रीय ते प्रांतीय अंधदेशभक्ति ने पिछले किश दहाके इच इंतहा करी दित्ती ऐ।  भारतीय लोकतंत्र अपनी दोशमुक्त चुनावी प्रणाली साहीं सत्ता लेई जोर अजमाइश ते पैहे दा खेड्ढ बनियै रेही गेई ऐ जेह्‌दे इच सांप्रदायिकता ते जातिवाद मुक्ख जगीरदारें ते विगत जुग दे शासकें बछकार इक उग्र युद्धै दे रूप इच मजूद करोड़पतियें पास्सेआ 20 लक्ख प्रति मेदवार खर्च कीते जाने दे परैंत अधिकारक तौरै उप्पर एह् दावा करना जे चुनांऽ निशपक्ख ते सुतैंतर होङन, छड़ा मखौल ऐ। 